Mikuláš Mušinka

akademik Prof. PhDr. Mikuláš Mušinka DrSc. (* 20. február 1936, Kurov† 12. september 2024, Prešov) bol slovenský etnológ, folklorista, filológ a kultúrny historik.

 Životopis 
Narodil sa v rodine roľníka. Dobrá znalosť agrikultúrneho prostredia a tradičnej kultúry predznamenala jeho profesijné smerovanie. Aj postupné formovanie, hľadanie a uvedomovanie si vlastnej etnickej identity prispelo k jeho záujmu o jazyk, kultúru a špecifiká v spôsobe života rusínsko-ukrajinského obyvateľstva na severovýchode Slovenska. Gymnaziálne štúdiá absolvoval v Prešove. Po maturite (1953) pokračoval štúdiom na Vysokej škole ruského jazyka a literatúry v Prahe. V roku 1967 obhájil na Karlovej univerzite v Prahe kandidátsku dizertačnú prácu.

V rokoch 1960 – 1972 pôsobil na Filozofickej fakulte Univerzity P. J. Šafárika v Prešove. Spolu s Michalom Hirjakom sa zameriavali na výskum folklóru rusínsko-ukrajinského obyvateľstva východného Slovenska a vydali celé série folklórnych materiálov. V rokoch 1972 – 1990 pracoval pre svoje politické názory mimo odboru. Keďže sa prihlásil k manifestu 2000 slov a zapojil sa do protestov proti prítomnosti okupačných vojsk, po nástupe normalizácie sa ho dotkli viaceré reštriktívne opatrenia. V roku 1971 ho vylúčili z Komunistickej strany Československa (KSČ) a o niekoľko mesiacov dostal výpoveď zo zamestnania. Asi po polroku bez zamestnania sa v roku 1972 uchádzal o miesto dojiča kráv v Jednotnom roľníckom družstve v Kurove, neskôr pracoval ako kurič v Prešove. Tým sa začala jeho „robotnícka anabáza“ a paradoxne, obdobie bohaté na vedecko-výskumnú a publikačnú činnosť. V rokoch 1972 – 1990 uverejnil na Západe päť kníh a viac ako 150 vedeckých štúdií, vedecko-populárnych článkov a recenzií. Za sériu prác o dejinách folkloristiky získal na UPJŠ v Prešove titul PhDr. a ako tajomník Výskumného ústavu ukrajinistiky začal spolupracovať s inými rovnako zameranými pracoviskami nielen na Ukrajine, ale aj v západnej Európe, USA a Kanade.

V rokoch 1990 – 2001 prednášal na katedre ukrajinistiky FF UPJŠ v Prešove. Skúmal folklór Ukrajincov a Rusínov na Slovensku a v menšinovom prostredí vo svete a osobnosti ukrajinskej kultúry. V roku 1991 sa stal docentom a roku 1995 profesorom na Ukrajinskej slobodnej univerzite v Mníchove. Bol mimoriadne publikačne činný. Úzko spolupracoval s folklórnym hnutím a masovými médiami. Jeho dielo bolo ocenené najmä na Ukrajine a v ukrajinských minoritných komunitách.

 Výber z publikačnej činnosti 
 MUŠINKA, M.: Z hlbín vekov – Antológia folklóru Ukrajincov východného Slovenska. Prešov 1967.
 MUŠINKA, M.: Orest Zilinskyj – naukovec s dušeju poeta. Baund Brook, 1983.
 MUŠINKA, M.: Folklór Rusínov Vojvodiny. Ruský Kerestur 1976, Novi Sad 1987.
 MUŠINKA, M.: Ľudová kultúra južných Lemkov. New York 1987.
 MUŠINKA, M.: Život a dielo Volodimira Hnatjuka. 1988.
 MUŠINKA, M.: Odkaz predkov. Prešov: Zväz Rusínov-Ukrajincov SR, 1994.
 MUŠINKA, M.: Kolesá krutjatsa. (trojdielna bio-bibliografia M. Mušinku), Prešov 1998.
 MUŠINKA, M.: Kurov minulosti a dnes. 1. Dil Dejiny a súčasnosť, Prešov : Fundacia Karpaty, 2002
 MUŠINKA, M.: Hlasy predkov / Holosy predkiv. Prešov : Centrum antropologických výskumov, OZ DIBA 2002.
 MUŠINKA, M.: Hlasy predkov. Zvukové záznamy folklóru Zakarpatska z archívu Ivana Paňkevyča (1929, 1935). Prešov 2003. Plus CD
 HRUŠOVSKÝ, J.: – MUŠINKA, M. – ŠIŠKOVÁ, R.: Vyprávění a písně Rusínú z východního Slovenska. Euroslavica : Slovanský ústav AVČR, 2009.
 MUŠINKA, M. – MUŠINKA, A.: Národnostná menšina pred zánikom? Prešov: Spoločnosť pre výskum a rozvoj minoritných skupín - Minoritas, 2011.
 MUŠINKA, M. – ŠURKALA, J.: U vsjakovo svoja dolja. Prešov : Centrum antropologických výskumov, 2016.
 MUŠINKA, M.: Vid otčovo poroga / Z rodného prahu. Zobrané spisy časť, zost. A. Mušinka 1. Prešov : Centrum antropologických výskumov 2018.
 224 hesiel v Encyklopédii súčasnej Ukrajiny (2001 – 2005)
 Editor 4 ročníkov Naukovo zbirnyka Muzeu ukrajinskoj kuľtury v Svydnyku – od 1965.

 Ocenenia 
 1992 – vedecká hodnosť doktora filologických vied (DrSc.) udelená Ukrajinskou akadémiou vied ako prvému zahraničnému občanovi
 Cena Fondu Tarasa Ševčenka za prínos do svetovej ukrajinistiky
 Cena Ivana Franka udelenej Viedenskou univerzitou
 Cena za prácu udelená Medzinárodnou akadémiou „Zlatá fortuna“
 1997 – Mikuláša Mušinku zvolili za zahraničného člena Národnej akadémie vied Ukrajiny v Kyjeve, ktorá mu udelila ocenenie „Za profesijné zásluhy“.
 2006 – Medzinárodná literárna cena Corona Carpatica (Rumunsko).
 čestný titul „Doctor honoris causa“: od štyroch ukrajinských univerzít
 2016 – vyznamenanie prezidenta Ukrajiny – jubilejnej medaily „25 rokov nezávislej Ukrajiny“ III. Stupeň „Za zásluhy“.

 Referencie 

 Iné projekty 

 Externé odkazy 


 Zdroj 
 https://www.sav.sk/index.php?lang=sk&doc=journal-list&part=article_response_page&journal_article_no=16735
 https://www.pametnaroda.cz/cs/musinka-mykola-1936
 Žulynsky, M.: K portrétu Mikuláša Mušinku. In: Slovenská literatúra, vol. 66, č. 1, s. 44-50.

Kategória:Slovenskí folkloristi
Kategória:Slovenskí etnológovia
Kategória:Slovenskí filológovia
Kategória:Absolventi Kyjevskej štátnej univerzity
Kategória:Slovenské osobnosti ukrajinského pôvodu
Kategória:Osobnosti z Kurova